**МОТИВИ ЗА РАЗРАБОТВАНЕ НА Наредба за изменение и допълнение на Наредба № Н-4 от 14.09.2012 г. за характеризиране на повърхностни води**

1. **Причини, които налагат разработването на Наредба за изменение и допълнение на Наредба № Н-4 от 14.09.2012 г. за характеризиране на повърхностни води:**

Съгласно Споразумение за представяне на помощни услуги в подкрепа на изготвянето на Плановете за управление на речните басейни (ПУРБ) 2022 – 2027 г. и Плановете за управление на риска от наводнения (ПУРН) 2022 – 2027 г. за България, между Министерство на околната среда и водите на Р България и Международната банка за възстановяване и развитие (МБВР), се изпълняват дейности „Валидиране на типологията и класификационната система в България за оценка на екологичното състояние на повърхностните водни тела от категории „река“, „езеро“ и „преходни води“ и „Разработване на национална методология за оценка на екологично състояние/потенциал, базиран на хидроморфологични елементи за качество за повърхностни водни тела от категории „река“, „езеро“ и „преходни води“.

Тези дейности са планирани във връзка с изпълнение на препоръки на Европейската комисия (ЕК) при оценката на ПУРБ 2016 – 2021 г., обективирани и в откритата процедура EU Pilot – EUP(2020)9721 за първоначално установяване на нарушения и възможни въпроси за проверка вследствие на оценката на ПУРБ 2016 – 2021 г.

При изпълнение на дейностите по Споразумението с МБВР са извършени полеви изследвания за валидиране на типологията и за изследване на биологичните елементи за качество, хидроморфологичните условия и физико-химични показатели, като в резултат е доразработена класификационната система за оценка на екологично състояние на повърхностните водни тела от категории „реки“, „езера“ и „преходни води“. Резултатите от тези измервания, от провеждания мониторинг за води в системата на МОСВ и проучвания, възложени от Басейновите дирекции, както и от доразработената класификационна система ще бъдат използвани при оценката на състоянието на повърхностните водни тела при разработване на проектите на ПУРБ 2022 – 2027 г. за преодоляване на пропуските в данни, подобряване на достоверността на оценките и в отговор на препоръките на ЕК.

С писмо изх. № 99-00-568/16.12.2022 г. на МОСВ са приети резултати по т.3 Доклад със събрани технически данни за изготвянето на ПУРБ 2022 – 2027 г., буква „в“ - „Валидиране на типологията и класификационната система в България за оценка на екологичното състояние на повърхностните водни тела от категории „река“, „езеро“ и „преходни води“, от индикативния график на Изменение № 1 на Споразумението за представяне на помощни услуги в подкрепа на изготвянето на ПУРБ и ПУРН за България. Предоставени са и резултати, касаещи цялостната оценка на екологичното състояние на повърхностните водни тела, а именно Референтни хидроморфологични условия за типовете повърхностни водни тела, които също са приети от експертната работна група за ПУРБ.

Проектът на Наредба е публикуван на Портала за обществени консултации и на интернет страницата на Министерството на околната среда и водите за обществено обсъждане в периода 31.03.2023 – 30.04.2023 г. Получено е становище от Институт по океанология (ИО) – БАН с предложение в Част II. КЛАСИФИКАЦИОННА СИСТЕМА ЗА ЕКОЛОГИЧНО СЪСТОЯНИЕ ЗА ОПРЕДЕЛЕНИТЕ ТИПОВЕ ПОВЪРХНОСТНИ ВОДИ ОТ КАТЕГОРИЯ "КРАЙБРЕЖНИ МОРСКИ ВОДИ", т. А. „Биологични елементи за качество“ от проекта на Наредбата, да бъде отразен напредъка по характеризиране на типовете крайбрежни води и надградените класификационни системи за оценка на екологичното състояние по Биологични елементи за качество Фитопланктон и Макрозообентос.

Предложенията на ИО – БАН за допълнение са включени в проекта на НИД на Наредба № Н-4 от 14.09.2012 г. за характеризиране на повърхностни води, което е отразено в Справката за отразяване на становищата при общественото обсъждане.

С оглед горепосоченото и тъй като предложенията на ИО – БАН представляват съществено допълнение към проекта на Наредба, във връзка с чл. 26, ал. 1 от ЗНА, проекта на НИД на Наредба № Н-4 от 14.09.2012 г. е публикуван повторно за обществено обсъждане за срок от един месец.

1. **Цели, които се поставят:**

Целите на промените са следните:

Използване при оценката на състоянието на повърхностните водни тела при разработване на проектите на ПУРБ, за преодоляване на пропуски в данните, подобряване на достоверността на оценките и в отговор на препоръките на ЕК. Постигане на изпълнението на целите на Рамковата директива за водите (РДВ) за добро екологично състояние на повърхностните води и прецизиране на класифицирането на екологичното състояние на повърхностните води.

**III. Финансови и други средства, необходими за прилагането на новата уредба:**

Предложеният проект на НИД на Наредба № Н-4 не води до въздействие върху държавния бюджет, тъй като за прилагане на наредбата не се изисква използването на средства от държавния бюджет.

За изпълнение на изискванията на наредбата не се налага разходване на допълнителни финансови средства от задължените субекти.

**ІV. Очаквани резултати от прилагането на НИД на Наредба № Н-4:**

Изпълнение на целите на Рамковата директива за водите (РДВ) за добро екологично състояние на повърхностните води, прецизиране на класифицирането на екологичното състояние на повърхностните води, премахване на пропуските от предишните цикли на Плановете за управление на речните басейни (ПУРБ) в съответствие с препоръките на ЕК и установени в EUP(2020)9721.

**V. Анализ на съответствието с правото на Европейския съюз:**

Не се налага да бъде изготвена справка за съответствие с европейското право, тъй като предлаганото изменение не се въвеждат текстове от правото на Европейския съюз.